Venäjän turvallisuuspalvelun erikoisosasto on Berliinissä viime kesänä tapahtuneen murhan takana.

Zelimhan Hangoshvili murhattiin Berliinissä elokuussa 2019. Poliisi eristi murhapaikan puistossa. ZUMAWIRE/MVPHOTOS

Tutkivaa kansalaisjournalismia harjoittava Bellingcat-ryhmä selvitti murhan taustoja yhdessä saksalaislehti Der Spiegelin ja venäläisen The Insiderin kanssa.

Selvitys perustuu murhaajalle kuuluneen puhelimen puhelu- ja sijaintitietoihin.

Bellingcat on aiemmin tehnyt jo kaksi selvitystä keskellä Berliiniä viime kesänä murhatun georgialaisen Zelimhan Hangoshvilin murhasta. Hänet ammuttiin puistossa 23. elokuuta.

Georgian tšetšeeneihin kuulunut ja Tšetšenian sodassa taistellut Hangoshvili oli yritetty murhata kahdesti aiemmin. Venäjä oli luokitellut hänet terroristiksi.

Hangoshvilin murhan tekijä saatiin pian kiinni ja hän on edelleen Saksan viranomaisten hallussa.

Bellingcatin aiemman selvityksen mukaan tekijä oli matkustanut Berliiniin Venäjän passilla, joka oli myönnetty Vadim Sokolov -nimiselle henkilölle. Todellisuudessa mies on nimeltään Vadim Krasikov.

Moskovasta kotoisin oleva 54-vuotias Krasikov on Bellingcatin mukaan syyllistynyt ainakin kahteen murhaan Venäjällä. Näistä ensimmäinen oli kaupunginvaltuutettu Juri Kozlovin murha Kostamuksessa vuonna 2007.

Bellingcatin mukaan Saksan viranomaisten pidättämän miehen oikea nimi on Vadim Krasikov, jolla on kytköksiä Venäjän turvallisuuspalveluun ja sen erikoisjoukkoihin. AOP

Krasikovin FSB-kytkös

Bellingcatin nyt julkaisema selvitys osoittaa Krasikovin kytköksen Venäjän turvallisuuspalvelu FSB:hen ja sen salaperäiseen V-osastoon.

Kuukausia kestäneen selvitystyön aikana Bellingcat ja Der Spiegel saivat haltuunsa Krasikovin käyttämän puhelimen puhelu- ja sijaintitiedot Hangoshvilin murhaa edeltäneeltä ajalta.

Tietojen mukaan Krasikov vieraili useaan otteeseen FSB:n salaisissa koulutustiloissa. Hän oli lisäksi toistuvasti yhteydessä FSB:n erikoisjoukkojen Vympel- eli V-osastoon. Bellingcat pitää erittäin epätodennäköisenä, että FSB:hen kuulumaton henkilö olisi toiminut näin.

Krasikov oli yhteydessä erityisesti Eduard Benderskiin, joka on monesti esiintynyt Vympelin puhemiehenä. Benderskillä on lisäksi läheiset välit FSB:n erikoisoperaatioista vastaavan keskuksen johtajaan, kenraali Aleksandr Tihonoviin.

Benderskin tiedetään lisäksi johtavan useita yksityisiä turvallisuusyrityksiä, joista merkittävin on nimeltään Vympel-A. Krasikov keskusteli viimeisen kerran Benderskin kanssa vain kolme päivää ennen murhaa.

Bellingcatin toteaa selvityksessään, että FSB ja Venäjän viranomaiset hankkivat Krasikoville valehenkilöllisyyden ja väärän passin.

Lisäksi viranomaiset pyrkivät hävittämään kaiken julkisen tiedon liittyen Krasikovin todelliseen henkilöllisyyteen. Tämä osoittaa Venäjän olleen perillä Krasikovin toimista.

Venäjä on kiistänyt osallisuutensa Hangoshvilin murhaan. Joulukuussa Saksa kuitenkin karkotti kaksi venäläisdiplomaattia saatuaan riittävästi todisteita Venäjän osallisuudesta murhaan. Venäjä vastasi karkottamalla puolestaan kaksi saksalaista diplomaattia.

Bellingcatin paljastus on viimeisin vahvistus sille, että Venäjä on valmistautunut iskemään vastustajiaan ja pettureiksi kokemiaan henkilöitä vastaan myös ulkomailla.

Maaliskuussa 2018 Venäjän sotilastiedustelu GRU:n sotilaat myrkyttivät kaksoisagentti Sergei Skripalin ja tämän tyttären Britannian Salisburyssa.